b'\n_START_ARTICLE_\nTajna slu\xc5\xbeba ZDA\n_START_SECTION_\nZgodovina in naloge Slu\xc5\xbebe\n_START_PARAGRAPH_\nSlu\xc5\xbeba je bila ustanovljena leta 1865, njen prvotni namen pa je bil odkrivanje ponarejevalcev denarja ter iskanje storilcev kaznivih dejanj na podro\xc4\x8dju financ. Najbolj pa je slu\xc5\xbeba zaslovela s svojo poglavitno nalogo, ki jo je dobila leta 1903: za\xc5\xa1\xc4\x8dita predsednika ter ostalih najvi\xc5\xa1jih predstavnikov oblasti ZDA. Slu\xc5\xbeba je bila do leta 2003 pod upravo Dr\xc5\xbeavne zakladnice, po tem letu pa je bila preme\xc5\xa1\xc4\x8dena pod upravo novoustanovljene Slu\xc5\xbebe za nacionalno varnost._NEWLINE_Junija leta 1913 je ameri\xc5\xa1ki Kongres raz\xc5\xa1iril naloge Tajne slu\xc5\xbebe \xc5\xa1e na za\xc5\xa1\xc4\x8dito novo izvoljenega predsednika ZDA, ki \xc5\xa1e ni nastopil mandata, leta 1917 pa \xc5\xa1e na za\xc5\xa1\xc4\x8dito dru\xc5\xbein najpomembnej\xc5\xa1ih predstavnikov oblasti._NEWLINE_Novo obdobje Tajne slu\xc5\xbebe se za\xc4\x8dne 16. julija 1951, ko tedanji predsednik ZDA, Harry S. Truman podpi\xc5\xa1e zakon, ki ga je sprejel Kongres in, ki daje Tajni slu\xc5\xbebi vsa pooblastila. Od leta 1984 ima Slu\xc5\xbeba tudi pooblastila za preiskovanje finan\xc4\x8dnih goljufij tako na podro\xc4\x8dju fizi\xc4\x8dnega, kot tudi ra\xc4\x8dunalni\xc5\xa1kega denarnega prometa. Ta pooblastila so leta 1994 raz\xc5\xa1irili tudi na tuje dr\xc5\xbeave, \xc4\x8de gre za ponarejanje in goljufije, povezane z ameri\xc5\xa1kim dolarjem.\n_START_SECTION_\nUniformiranost\n_START_PARAGRAPH_\nAgenti Tajne slu\xc5\xbebe nimajo predpisane uniforme, razen delavcev Oddelka za Belo hi\xc5\xa1o, ki imajo uniforme podobne policijskim. Po navadi imajo agenti na sebi obla\xc4\x8dila, ki jih delajo \xc4\x8dim manj opazne v dru\xc5\xbebi, v kateri se vrtijo. Agenti, ki skrbijo za osebno varovanje pa so navadno oble\xc4\x8deni v obleke.'